Comencen les obres de millora en les instal·lacions esportives de Burjassot
2025-07-24

El Pla d’Inversions Sostenibles de la Diputació de València que s’està executant a Burjassot inclou, entre altres projectes, obres per a la millora de diferents instal·lacions esportives del municipi. Dos de les actuacions previstes per al Poliesportiu Municipal han començat aquesta setmana. Una d’aquestes actuacions és la repavimentació d’una de les pistes multiesports. Els operaris, com es pot veure en la imatge, ja han començat a treballar en la repavimentació del ferm. Per a facilitar els treballs, així com l’entrada i l’eixida de material, s’ha habilitat una obertura en la tanca del recinte que dóna a la pista en obres, la qual es tornarà a tapiar una vegada finalitzades les obres.

També aquesta setmana, han començat les obres per al cobriment de la grada en el recinte que alberga tant el camp de futbol com la pista d’atletisme del Poliesportiu Municipal. Els treballs han començat obrint grans cavitats en el ferm que acolliran les bases per a la instal·lació de la futura coberta. Aquestes obres està previst que finalitzen en el termini aproximat de tres mesos.